

ΟΡΓΑΝΙΣΜΟΣ ΕΛΛΗΝΙΚΩΝ ΓΕΩΡΓΙΚΩΝ ΑΣΦΑΛΙΣΕΩΝ

**ΠΡΟΕΔΡΟΣ**

Αθήνα, 9 Σεπτεμβρίου 2024

 **ΔΕΛΤΙΟ ΤΥΠΟΥ**

**ΕΛΓΑ: ΚΑΤΑΓΡΑΦΕΣ ΖΗΜΙΩΝ ΣΤΙΣ ΠΕΡΙΟΧΕΣ ΠΟΥ ΕΠΛΗΓΗΣΑΝ ΑΠΟ ΧΑΛΑΖΙ**

Κλιμάκια του ΕΛ.Γ.Α. αποτελούμενα από Γεωπόνους υπαλλήλους του Οργανισμού έχουν κινητοποιηθεί από σήμερα (Δευτέρα) το πρωί και επισκέπτονται τις πληγείσες περιοχές από τις σφοδρότατες χαλαζοπτώσεις του Σαββατοκύριακου, στη Θεσσαλία και την Δυτική Μακεδονία αλλά και σε άλλες περιοχές, στις οποίες επίσης εκδηλώθηκαν αντίστοιχες χαλαζοπτώσεις, όπως η Αιτωλοακαρνανία, η Λακωνία, η Μεσσηνία και η Φθιώτιδα, οι οποίες επλήγησαν τις προηγούμενες ημέρες.

Ειδικότερα:

1. Κλιμάκιο του Υποκαταστήματος Λάρισας επισκέφθηκαν σήμερα τις πληγείσες περιοχές στους Δήμους Ελασσόνας και Κιλελέρ,όπου καταγράφονται ζημίες ολοκληρωτικού χαρακτήρα σε αμπέλια, καρύδια, δενδρώδεις καλλιέργειες, καπνά κλπ και του Δήμου Σοφάδων της Π.Ε. Καρδίτσας με ζημίες στο βαμβάκι, την μηδική κτλ.

Τέλος, ακολουθούν οι επισημάνσεις στο Δήμο Μετεώρων της Π.Ε. Τρικάλων.

1. Κλιμάκιο του Υποκαταστήματος Κοζάνης επισκέφθηκε τις περιοχές του Δήμου Βελβενδού, όπου διαπιστώθηκαν καταστροφές στις καλλιέργειες μήλων, ροδακίνων, νεκταρινίων, λωτών και αμπελιών και στην περιοχή της Δημοτικής Κοινότητας Ίμερα ζημίες σε ελαιοκαλλιέργειες.
2. Κλιμάκιο του Υποκαταστήματος Αγρινίου κινείται στην ευρύτερη περιοχή της αρμοδιότητός του και καταγράφονται ζημίες σε ελαιοκαλλιέργειες.
3. Κλιμάκιο του Υποκαταστήματος Τρίπολης καταγράφει ζημίες σε ελαιοκαλλιέργειες και λοιπές δενδρώδεις καλλιέργειες στις περιοχή της Π.Ε Λακωνίας και Μεσσηνίας.
4. Κλιμάκιο του Υποκαταστήματος Λαμίας επισημαίνει ζημίες στην ευρύτερη περιοχή της αρμοδιότητός του σε ελαιοκαλλιέργειες και ετήσιες καλλιέργειες.